**איך להתחיל – מדריך פרקטי לתכנון תערוכת תלמידים**

חשוב שתהיה לתלמידים הזדמנות להציג את עבודתם. כך תינתן להם אפשרות לא רק להרגיש גאווה בהישגיהם, אלא גם להתבונן לאחור על העבודה שעשו ולהבין אותה בהקשר רחב יותר.

אנו ממליצים אפוא לסכם את תכנית 'העדשה היהודית' בתערוכה של עבודות התלמידים, ולערב את תלמידיכם באופן פעיל בתהליך הקמתה. ההשתתפות בתהליך מחזקת את מעורבות התלמידים ונותנת להם קול ברור להעביר את הרעיונות ואת החזון שלהם לאנשים אחרים. בתהליך המחשבה איך לארגן, איך להציג ואיך לפרש את החומרים בפני הצופים בתערוכה, התלמידים מוכרחים לחשוב על המשמעות של הדברים עבורם עצמם. שיעור 17 ("תערוכה של קהילתכם") מציג מבנה ליצירת תערוכה בכיתה.

לפני שתתחילו בלימוד הקורס, נסו לאתר חלל בבית הספר או במקום אחר בקהילה שאפשר להקדישו לתערוכה של תלמידים. צריך שתהיה במקום תאורה טובה ונראות טובה.

אם אין לכם אפשרות ליצור תערוכה פיזית, יש דרכים אחרות שבהן תוכלו להציג את עבודות התלמידים בבוא הזמן. תהיה אשר תהיה הדרך שתחליטו להציג את עבודות התלמידים, נסו לחשוב מראש על תכנית לתערוכה לפני שתתחילו ללמד. לדוגמה:

* תוכלו ליצור מצגת דיגיטלית של צילומי התלמידים שתוצג בפני ההורים, כיתות אחרות, או אנשים אחרים בקהילת בית הספר. הציגו את התערוכה הווירטואלית בבית הספר או באתר האינטרנט של בית הספר.
* היום קל ולא יקר ליצור אלבומי תמונות בעלי מראה מקצועי בעזרת כלים שאפשר למצוא ברשת. תוכלו לעצב אותם בעצמכם ולשלב בהם את הצילומים והטקסטים של התלמידים. Snapfish.com ו-shutterfly.com הם שניים מהאתרים הפופולריים המציעים שירות זה. אל תהססו לפנות אל צוות העדשה היהודית לקבלת מידע נוסף.
* בנוסף, אתם מוזמנים לשלוח אלינו את התמונות והטקסטים של תלמידיכם כדי להציגם באתר העדשה היהודית. כך תגיע עבודתם לקהל רחב עוד יותר, הכולל צעירים מקהילות אחרות בעולם שהשתתפו בפרויקט זה. הצפייה בצילומים של תלמידים מבתי ספר אחרים יחד עם הצילומים שלהם תספק הקשר חדש להבנת עבודתם והזדמנות לגלות איך תלמידים אחרים ניגשו למשימה דומה. היא גם תאפשר לקהילות תלמידים ממקומות שונים להתחבר אלה לאלה. אנא פנו אל צוות העדשה היהודית לקבלת הנחיות לגבי העלאת עבודות התלמידים לאתר.

**שימו לב:** הורי התלמידים חייבים לתת את רשותם לפרסום העבודות והשמות של הילדים באתר העדשה היהודית. כתב הסכמה עבור התלמידים נמצא במדריך זה תחת "טפסים ומכתבים", לחתימת ההורים.